बिहार पंचायत चुनाव : आठवें चरण का मतदान जारी  
बिहार में पंचायत चुनाव के आठवें चरण में राज्य के 34 जिलों के 58 प्रखंडों में कड़ी सुरक्षा व्यवस्था के बीच सुबह सात बजे से मतदान जारी है।
बिहार में पंचायत चुनाव के आठवें चरण में गुरुवार को राज्य के 34 जिलों के 58 प्रखंडों में कड़ी सुरक्षा व्यवस्था के बीच सुबह सात बजे से मतदान जारी है। राज्य निर्वाचन आयोग के एक अधिकारी ने बुधवार को बताया कि आठवें चरण में 26,642 पदों के लिए 86,899 उम्मीदवार चुनाव मैदान में हैं। इस चरण में 49,92,424 मतदाताओं के लिए 12,090 मतदान केन्द्र बनाए गए हैं। राज्य के अतिरिक्त पुलिस महानिदेशक राज्यवर्धन शर्मा ने बताया कि पंचायत चुनाव के मद्देनजर सुरक्षा के कड़े प्रबंध किए गए हैं। नक्सल प्रभावित क्षेत्रों में विशेष चौकसी के लिए संबंधित जिले के पुलिस अधीक्षकों को निर्देश दिया गया है। सभी मतदान केन्द्रों पर सुरक्षा के पुख्ता प्रबंध किए गए हैं। पूर्व की भांति इस चरण में भी 27 अतिरिक्त पुलिस उपाधीक्षकों को प्रतिनियुक्त किया गया है। गौरतलब है कि राज्य में अब तक सात चरणों का चुनाव शांतिपूर्ण ढंग से सम्पन्न हो चुका है। उल्लेखनीय है कि प्रतिबंधित संगठन भारतीय कम्युनिस्ट पार्टी ने चुनाव बहिष्कार की घोषणा कर रखी है।